Ме́сяца ию́ня в 10-й день

Свята́го священному́ченика Мисаи́ла, епи́скопа Ряза́нскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 1:

Днесь, ве́рнии лю́дие, соше́дшеся,/ священному́ченика Мисаи́ла па́мять почти́м/ и пе́сньми духо́вными того́ восхва́лим,/ и́же, по́двигом жития́ своего́ путь спасе́ния нам указу́я,/ лю́тую тьму безбо́жия посрами́л еси́// и свети́льник пресве́тлый земли́ Ряза́нския показа́лся еси́.

От ю́ности усе́рдно Христу́ после́довав,/ доброде́телей све́тлостию украси́лся еси́,/ добропобе́дне о́тче Мисаи́ле,/ и, во́ли наста́вника твоего́ Патриа́рха Ни́кона повину́яся,/ архиере́й дре́вняго гра́да Ряза́ни был еси́,/ словеса́ же Ева́нгельскаго уче́ния неве́рным пропове́дуя,// ча́шу страда́ний, ра́дуяся, испи́л еси́.

Стрело́ю неми́лостивно ураня́емь,/ зе́млю на́шу кро́вию твое́ю освяти́л еси́/ и, вене́ц сла́вы от Христа́ прие́м,/ вся Небе́сная весе́лием испо́лнил еси́./ Те́мже, священному́чениче Мисаи́ле,/ Го́сподеви приле́жно моли́ся,/ да сохрани́т Оте́чество на́ше в ми́ре и благоде́нствии// и спасе́т ду́ши на́ша.

Сла́ва, глас 6:

Ра́дуются днесь лю́дие гра́да Ряза́ни,/ те́плаго моли́твенника име́юще,/ и благодаре́ние Го́споду возсыла́ют,/ пе́сньми духо́вными восхваля́юще/ ди́внаго уго́дника Бо́жия,// священному́ченика Мисаи́ла пресла́внаго.

И ны́не, Богоро́дичен.

Вход. Проки́мен дне. И чте́ния три священному́ченику.

На лити́и стихи́ра, глас 3:

Днесь наста́ свяще́нное твое́ торжество́,/ священному́чениче Мисаи́ле,/ в не́мже твори́м свяще́нную па́мять твою́/ и прославля́ем Христа́ Бо́га,/ в ве́ре тя укрепи́вшаго ко просвеще́нию язы́ков./ Моли́ся, свя́те, приле́жно о нас,// да и мы благода́тию Христо́вою просвети́мся.

Сла́ва, глас то́йже:

Кре́постию непобеди́мою препоя́сався,/ неве́дущих И́стины со дерзнове́нием просвеща́л еси́,/ святи́телю до́блий,/ не забу́ди и нас, сро́дников твои́х,// почита́ющих свяще́нную па́мять твою́.

И ны́не, Богоро́дичен:

Све́том Твои́м нас озари́,/ Всенепоро́чная Де́во,/ ро́ждшая Свет Непристу́пный,/ просвети́ ду́ши на́ша, Влады́чице,// спаси́ и поми́луй род наш.

На стихо́вне стихи́ры, глас 8:

А́нгелов собесе́дниче,/ священному́чениче Мисаи́ле,/ песносло́вие на́ше приими́,/ Христа́, Со́лнце Пра́вды незаходи́мо, име́я во уме́ и се́рдце,/ просвеща́юща тя Све́том Боже́ственным./ Те́мже к тебе́ усе́рдно ны́не прибега́ем,/ да твои́ми моли́твами// просвети́т Госпо́дь ду́ши на́ша.

Стих: Честна́ пред Го́сподем// смерть преподо́бных Его́.

Дерзнове́ние ко Го́споду име́я,/ благода́ть и ра́дость ве́рным да́руеши,/ вся́ку беду́ отъе́млеши/ и бу́рю душе́вную утиша́еши./ Те́мже, святи́телю Христо́в Мисаи́ле,// моли́твами твои́ми умири́ ду́ши на́ша.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

Свети́льника тя, свя́тче Бо́жий, позна́хом,/ сия́юща де́лом и сло́вом,/ ревни́теля ве́ры и благоче́стия па́ствы твоея́,/ те́мже у́бо просвети́ сердца́ на́ша све́том богове́дения,// да тя при́сно ублажа́ем.

Сла́ва, глас 6:

Священному́чениче Мисаи́ле,/ ты, тече́ние жи́зни до́бре соверши́в,/ ве́ру пра́вую соблю́л еси́,/ сего́ ра́ди Христо́с Бог наш/ венча́ тя све́тлым венце́м/ и Небе́сное насле́дие дарова́.// Того́ моли́ спасти́ся душа́м на́шим.

И ны́не, Богоро́дичен.

Тропа́рь, глас 5:

Богому́дре о́тче Мисаи́ле,/ архиере́ев сла́во и си́рых защи́тниче,/ безбоя́зненный пропове́дниче уче́ния Боже́ственнаго,/ ты, в ве́ре пра́вей сердца́ притека́ющих к тебе́ утверди́в/ и свяще́нную оде́жду в кро́ви муче́ния омочи́в,/ я́ко му́ченик и па́стырь до́брый яви́лся еси́./ Моли́ся приле́жно Влады́це Христу́// о спасе́нии душ на́ших.

НА У́ТРЕНИ

По 1-м стихосло́вии седа́лен, глас 1:

Священному́чениче Мисаи́ле,/ притека́ющии к свято́му о́бразу твоему́/ и лобыза́ющии ма́нтию твою́, обагре́нную кро́вию,/ хва́лят тя, с любо́вию ублажа́юще./ Те́мже не преста́й моли́тися о нас ко Пресвя́тей Тро́ице,/ прося́ оставле́ния грехо́в и спасе́ния душа́м на́шим.

Сла́ва, и ны́не, Богоро́дичен:

Спаси́ ны, Пречи́стая,/ волну́ющихся страстьми́ жите́йскими,/ и окорми́ к ти́хому приста́нищу Твоему́, Богоблагода́тная.

По 2-м стихосло́вии седа́лен, глас 6:

Тя па́стыря до́браго и учи́теля изря́дна ве́мы,/ священному́чениче Мисаи́ле./ Ны́не, предстоя́ Престо́лу Влады́чню,/ моли́ся при́сно о всех нас.

Сла́ва, и ны́не, Богоро́дичен:

О Све́та прия́телище,/ Богора́дованная Влады́чице,/ святи́телем вои́стину утвержде́ние/ и преподо́бным похвало́!/ Спаси́ ны от бед и обстоя́ний,/ воспева́ющих Тя, Многопе́тую.

Велича́ние:

Велича́ем тя,/ священному́чениче Мисаи́ле,/ и чтим честна́я страда́ния твоя́,/ я́же за Христа́// претерпе́л еси́.

Псало́м избра́нный: Бог нам прибе́жище и си́ла:

По полиеле́и седа́лен, глас 8:

Во е́же Оте́честву на́шему в ми́ре и благоде́нствии пребыва́ти, моли́ся, священному́чениче Мисаи́ле,/ и приими́ на́ше благода́рное пе́ние,/ от усе́рдия ны́не тебе́ приноси́мое.

Сла́ва, и ны́не, Богоро́дичен:

Песносло́вяще, Чи́стая, из утро́бы Твоея́ вопло́щшагося,/ Тя славосло́вим, я́ко Бо́жию Ма́терь.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Благоче́стно пожи́в, я́ко святи́тель,/ па́ству Ряза́нскую зело́ возлюби́л еси́/ и, путь спасе́ния неве́дущим указу́я,/ до́брый па́стырь ста́ду твоему́ яви́лся еси́,/ вене́ц же му́ченический за Христа́ прие́м,/ кро́вию твое́ю зе́млю обагри́л еси́./ И ны́не предстоя́ Престо́лу Сла́вы,/ не забу́ди сро́дников твои́х// и моли́ся о душа́х на́ших.

Кано́н, глас 6.

Песнь 1

Ирмо́с: Я́ко по су́ху, пешеше́ствовав Изра́иль/ по бе́здне стопа́ми,/ гони́теля фарао́на/ ви́дя потопля́ема,// Бо́гу побе́дную песнь пои́м, вопия́ше.

Лю́дие христоимени́тии земли́ Ряза́нския,/ спра́зднуйте с на́ми торжество́ церко́вное,/ па́мять священному́ченика Мисаи́ла соверша́юще,/ да его́ моли́твами в ве́ре правосла́вней утверди́мся.

Мисаи́ле чу́дне и архиере́ю сла́вне,/ ста́до Христо́во, я́ко па́стырь до́брый, упа́сл еси́, ду́шу свою́ за него́ полага́я,/ моли́ся приле́жно о душа́х на́ших.

Житие́м непоро́чным и благоче́стием твои́м возсия́л еси́, свя́те Мисаи́ле,/ и, ре́вностию по Бо́зе распаля́емь, поклоне́ние тва́ри упраздни́л еси́,/ моли́ся о чту́щих тя благоче́стно,/ да в любви́ Бо́жией пребу́дем.

Богоро́дичен: А́нгели лику́ют на Небеси́, ви́дяще о́браз Твой, Пречи́стая,/ принесе́нный из Му́рома во град Ряза́нь первосвяти́телем Васи́лием,/ и́же, пучи́ну ре́чную с ним безбе́дно преплы́в,/ благослове́ние па́стве Ряза́нстей дарова́л есть.

Песнь 3

Ирмо́с: Несть свят,/ я́коже Ты, Го́споди Бо́же мой,/ вознесы́й рог ве́рных Твои́х, Бла́же,/ и утверди́вый нас на ка́мени// испове́дания Твоего́.

Прииди́те, лю́дие Ряза́нстии,/ па́стыря до́браго, ду́шу свою́ за лю́ди положи́вшаго, почти́м и с любо́вию ему́ возопии́м:/ святи́телю Мисаи́ле, предста́тельствуй о нас пред Бо́гом,/ во е́же спасти́ся нам.

Христа́, А́гнца Бо́жия, измла́да возлюби́в/ и всего́ себе́ в послуша́ние наста́внику твоему́ вручи́в,/ архипа́стырь добр гра́ду Ряза́ни показа́лся еси́, Мисаи́ле пресла́вне./ Помози́ и нам от си́лы в си́лу восходи́ти.

Му́дрость Бо́жию разуме́в,/ я́ко пра́веден Госпо́дь и пра́вды возлюби́,/ И́стине был еси́ служи́тель ве́рный,/ Мисаи́ле священному́чениче./ И ны́не о нас приле́жно моли́ся.

Богоро́дичен: О Пренепоро́чная Де́во, Ма́ти Творца́ вся́ческих,/ Спаси́теля ми́ра неизрече́нно ро́ждшая!/ Того́ моли́ спасти́ся душа́м на́шим.

Седа́лен, глас 4:

Огнь Боже́ственныя любве́ в се́рдце свое́м име́я/ и чистоту́ стяжа́в серде́чную, адама́нте ве́ры Христо́вы,/ научи́ нас ше́ствовати путе́м спасе́ния.

Сла́ва, и ны́не, Богоро́дичен:

Богора́дованная Влады́чице,/ ро́ждши Спа́са Христа́, Бо́жию Си́лу и Бо́жию Прему́дрость,/ спаси́ град сей и лю́ди, на Тя упова́ющия.

Песнь 4

Ирмо́с: Христо́с моя́ си́ла,/ Бог и Госпо́дь,/ честна́я Це́рковь/ боголе́пно пое́т, взыва́ющи,// от смы́сла чи́ста о Го́споде пра́зднующи.

Христа́ да восхва́лим, ве́рнии,/ святи́теля ди́внаго яви́вшаго,/ моля́щася о душа́х на́ших.

Я́ко свети́ло небе́сное, Мисаи́ле чу́дне и архиере́ю сла́вне,/ кро́вию твое́ю свиде́тельство Сло́ва Бо́жия просия́./ Моли́ся приле́жно о нас.

Любо́вь к Бо́гу стяжа́в и Пастыренача́льнику Христу́ подража́я,/ па́стырь до́брый яви́лся еси́, святи́телю Мисаи́ле./ Моли́ся о нас, да любо́вию Ева́нгельскою обогати́мся.

Богоро́дичен: Изба́ви от бед к Тебе́ прибега́ющих, Ма́ти и Де́во Пречи́стая,/ Христа́ Бо́га ро́ждшая,/ моля́щи Того́ спасти́ ду́ши на́ша.

Песнь 5

Ирмо́с: Бо́жиим Све́том Твои́м, Бла́же,/ у́тренюющих Ти ду́ши любо́вию озари́, молю́ся,/ Тя ве́дети, Сло́ве Бо́жий,/ и́стиннаго Бо́га,// от мра́ка грехо́внаго взыва́юща.

Лю́ди, не ве́дущия Го́спода, неле́ностно просвеща́л еси́, святи́телю,/ Отца́ и Сы́на и Ду́ха Свята́го,/ Еди́наго Бо́га в Трие́х Ли́цех, пропове́дуя.

Наста́вника тя и моли́твенника те́пла иму́ще, священному́чениче Мисаи́ле,/ мо́лимся ти усе́рдно:/ не забу́ди нас, сро́дников твои́х,/ избавля́я от наве́т вра́жиих и вся́кия печа́ли.

Благода́рное пе́ние, тебе́ приноси́мое, святи́телю Мисаи́ле, не пре́зри,/ но приими́ и ра́дости духо́вныя испо́лни сердца́ моли́твенник твои́х,/ Христа́ приле́жно о нас умоля́я.

Богоро́дичен: Ра́дуйся, Ра́досте на́ша,/ покры́й нас от вся́каго зла/ честны́м Твои́м покро́вом.

Песнь 6

Ирмо́с: Жите́йское мо́ре,/ воздвиза́емое зря напа́стей бу́рею,/ к ти́хому приста́нищу Твоему́ прите́к, вопию́ Ти:// возведи́ от тли живо́т мой, Многоми́лостиве.

Ра́зум име́яй Бо́гом просвеще́нный,/ до́брый де́латель за́поведей Христо́вых яви́лся еси́, свя́те Мисаи́ле,/ и ду́шу твою́ Бо́гу прине́сл еси́,/ я́ко же́ртву чи́сту и непоро́чну.

Смире́нием се́рдца украси́вся,/ во оби́тели Небе́сныя вшел еси́, священному́чениче,/ иде́же нас помяни́, почита́ющих тя при́сно.

Любо́вь ко Христу́ Пастыренача́льнику запечатле́л еси́ кро́вию твое́ю/ и ду́шу, я́ко же́ртву чи́стую, Бо́гу прине́сл еси́,/ путь спасе́ния нам указу́я.

Богоро́дичен: Ма́ти Све́та яви́лася еси́, Влады́чице,/ Те́мже моли́м Тя, Богоневе́сто:/ озари́ ду́ши на́ша Све́том Сы́на Твоего́.

Конда́к, глас 5:

Весели́тся ра́достне Це́рковь Ру́сская,/ во обре́тении честны́х твои́х моще́й,/ священному́чениче Мисаи́ле,/ ты бо, заве́т Пастыренача́льника исполня́я/ и о лю́дех, не ве́дущих Го́спода, се́рдцем боле́знуя,/ ду́шу твою́ за па́ству положи́л еси́./ И нам простри́ ру́ку по́мощи хода́тайством твои́м// и упра́ви наш путь ко спасе́нию.

И́кос:

Ди́внаго уго́дника Бо́жия просла́вим,/ и́же, от ю́ности Христа́ возлюби́в,/ Тому́ рабо́тати пла́менне вожделе́/ и, путь ве́рным освяща́я,/ ра́ною сме́ртною уязви́ся./ Те́мже вси зове́м ему́:/

Ра́дуйся, во смире́нии Ду́хом Христо́вым обогати́выйся;/

ра́дуйся, во свиде́тельстве Сло́ва Бо́жия любо́вь Христо́ву яви́вый./

Ра́дуйся, в уране́нии твое́м не устраши́выйся;/

ра́дуйся, священному́чениче Мисаи́ле, помо́щниче наш,/ упра́ви наш путь ко спасе́нию.

Песнь 7

Ирмо́с: Росода́тельну у́бо пещь/ соде́ла А́нгел/ преподо́бным отроко́м,/ халде́и же опаля́ющее/ веле́ние Бо́жие мучи́теля увеща́ вопи́ти:// благослове́н еси́, Бо́же оте́ц на́ших.

Па́стырю до́брый, ду́шу свою́ за о́вцы положи́вый, священному́чениче Мисаи́ле,/ моли́твами твои́ми помози́ па́стырем ста́до Христо́во упасти́,/ да приведу́т его́ во оби́тели ве́чныя, во е́же зва́ти:/ благослове́н Бог оте́ц на́ших.

Не преста́й, святи́телю, моли́тися о сро́дницех твои́х,/ во е́же нам по за́поведем Госпо́дним ходи́ти, зову́ще:/ благослове́н Бог оте́ц на́ших.

Ре́вностию по Бо́зе распаля́емый, святи́телю Христо́в Мисаи́ле,/ па́ству свою́ поуча́л еси́,/ да оста́вят вси нече́стие и да пою́т:/ благослове́н Бог оте́ц на́ших.

Богоро́дичен: Всепе́тая Ма́ти,/ приими́ мольбы́ упова́ющих на Тя,/ да с Тобо́ю воспева́ем Го́спода во ве́ки.

Песнь 8

Ирмо́с: Из пла́мене преподо́бным ро́су источи́л еси́/ и пра́веднаго же́ртву водо́ю попали́л еси́:/ вся бо твори́ши, Христе́, то́кмо е́же хоте́ти.// Тя превозно́сим во вся ве́ки.

Днесь пресве́тло озаря́емся, пречу́дный Мисаи́ле,/ творя́ще па́мять твою́ ве́рно, песнь отроко́в пою́ще:/ вся дела́, благослови́те, по́йте Го́спода.

Бо́дренным ума́ трезве́нием и те́плым ко Христу́ моле́нием, свя́те Мисаи́ле,/ ду́шу твою́ устроя́л еси́, непреста́нно поя́:/ вся дела́, благослови́те, по́йте Го́спода.

Огне́м духо́вным, су́щим в тебе́, блаже́нне Мисаи́ле,/ пла́мень грехо́вный в душа́х ве́рных в ро́су претворя́шеся./ Те́мже, ра́дуяся на Небесе́х со святи́телем Васи́лием, взыва́еши:/ вся дела́, благослови́те, по́йте Го́спода.

Богоро́дичен: Чи́стую сла́вно почти́м, Де́ву Богоро́дицу,/ я́ко свет сердца́м на́шим/ и покро́в всеси́льный от напа́стей вра́жиих.

Песнь 9

Ирмо́с: Бо́га/ челове́ком невозмо́жно ви́дети,/ на Него́же не сме́ют чи́ни а́нгельстии взира́ти;/ Тобо́ю же, Всечи́стая, яви́ся челове́ком/ Сло́во воплоще́нно,/ Его́же велича́юще,// с Небе́сными во́и Тя ублажа́ем.

Хва́лится тобо́ю, священному́чениче Мисаи́ле, град Ряза́нь,/ име́я тя моли́твенника и хода́тая пред Бо́гом,/ Его́же моли́ спасти́ся душа́м на́шим.

Предстоя́ у Престо́ла Царя́ Сла́вы, священному́чениче,/ проле́й те́плую моли́тву о нас ко Го́споду/ и испроси́ нам ве́лия ми́лости.

По́двиг твой, святи́телю, зерца́ло благ ве́чных яви́ся,/ я́ко ду́шу свою́ положи́л еси́ за дру́ги своя́,/ те́мже помози́ нам за́поведи Госпо́дня испо́лнити.

Богоро́дичен: Взыва́ем вси к Тебе́, Цари́це Небе́сней:/ Ма́ти Бо́жия,/ спаси́ род христиа́нский.

Свети́лен:

Сла́внаго священному́ченика Мисаи́ла пе́сньми восхва́лим,/ я́ко ду́шу свою́ за лю́ди положи́вшаго/ и све́том ве́ры Христо́вы их просвети́вшаго.

Сла́ва, и ны́не, Богоро́дичен:

Пресвята́я Влады́чице,/ просвети́ нас Све́том Сы́на Твоего́/ и спаси́ ду́ши на́ша.

На хвали́тех стихи́ры, глас 8:

Дерзнове́ния Боже́ственнаго испо́лнився, священному́чениче Мисаи́ле,/ Кресто́м Христо́вым вооружи́лся еси́/ и, пострада́в да́же до кро́ве,/ и́стину свята́го Ева́нгелия пропове́дал еси́,/ просвеща́я вся концы́// во спасе́ние душ на́ших.

Свя́тче Бо́жий Мисаи́ле,/ предстоя́ ны́не Престо́лу Госпо́дню,/ мир ми́ру моли́твами твои́ми испроси́// и душа́м на́шим ве́лию ми́лость.

Моли́ Христа́ Бо́га на́шего,/ священному́чениче Мисаи́ле,/ о всех нас, соверша́ющих па́мять твою́,/ ве́рою и любо́вию тя призыва́ющих,// да спасе́т ду́ши на́ша.

Сла́ва, глас то́йже:

Прииди́те, лю́дие па́ствы Ряза́нския,/ просла́вим в пе́снех и пе́ниих духо́вных/ священному́ченика Мисаи́ла,/ те́плаго к Бо́гу предста́теля// и моли́твенника о душа́х на́ших.

И ны́не, Богоро́дичен:

Влады́чице, приими́ моли́твы раб Твои́х/ и изба́ви нас// от вся́кия ну́жды и печа́ли.

НА ЛИТУРГИ́И

Блаже́нны от кано́на свята́го, песнь 3-я и 6-я. Проки́мен, глас 7: Восхва́лятся преподо́бнии во сла́ве// и возра́дуются на ло́жах свои́х. Стих: Воспо́йте Го́сподеви песнь но́ву, хвале́ние Его́ в це́ркви преподо́бных. Апо́стол ко Евре́ем, зача́ло 334. Аллилу́ия, глас 2: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам прибе́жище и си́ла, Помо́щник в ско́рбех, обре́тших ны зело́. Ева́нгелие от Луки́, зача́ло 67. Прича́стен: В па́мять ве́чную бу́дет пра́ведник:

Моли́тва

О избра́нниче и уго́дниче Христо́в, священному́чениче Мисаи́ле, Це́ркве Ру́сския сто́лпе непоколеби́мый и сро́дников твои́х предста́телю и наста́вниче! Ты, от ю́ности Христа́ возлюби́в и Тому́ рабо́тати пла́менне вожделе́в, пропове́дал еси́ Ева́нгелие лю́дем, не ве́дущим и́стины, и, стрелы́ летя́щия не убоя́вся, да́же до кро́ве пострада́л еси́ и путь ве́рным освяти́л еси́. Ны́не у́бо при́зри на нас, умиле́нною душе́ю и сокруше́нным се́рдцем тя призыва́ющих, и утверди́ в ве́ре святе́й, научи́ нас всегда́ твори́ти во́лю Бо́жию и храни́ти за́поведи Госпо́дня. Бу́ди, о́тче, па́стырем на́шим пра́вило ве́ры, во́ином вождь духо́вный, боля́щим врач изря́дный, печа́льным уте́шитель, гони́мым засту́пник, ю́ным наста́вник, всем же благосе́рдый оте́ц и те́плый моли́твенник, я́ко да предста́тельством твои́м ве́ра правосла́вная утвержда́ется во Оте́честве на́шем и непреста́нно сла́вится в нем и́мя Пресвяты́я Тро́ицы, Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*28.12.2017 (журнал № 131).*